CELEX: 32021R0776
Language: sl
Date: 2021-05-11 00:00:00
Title: Izvedbena uredba Komisije (EU) 2021/776 z dne 11. maja 2021 o določitvi predlog za nekatere obrazce in tehničnih pravil za učinkovito izmenjavo podatkov v skladu z Uredbo (EU) 2018/1672 Evropskega parlamenta in Sveta o kontroli gotovine, ki se vnaša v Unijo ali iznaša iz nje

12.5.2021   
               
               
                  SL
               
               
                  Uradni list Evropske unije
               
               
                  L 167/6
               
            
         IZVEDBENA UREDBA KOMISIJE (EU) 2021/776
         z dne 11. maja 2021
         o določitvi predlog za nekatere obrazce in tehničnih pravil za učinkovito izmenjavo podatkov v skladu z Uredbo (EU) 2018/1672 Evropskega parlamenta in Sveta o kontroli gotovine, ki se vnaša v Unijo ali iznaša iz nje
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/1672 Evropskega parlamenta in Sveta z dne 23. oktobra 2018 o kontroli gotovine, ki se vnaša v Unijo ali iznaša iz nje, in razveljavitvi Uredbe (ES) št. 1889/2005 (1) ter zlasti člena 16(1)(a), (c), (d) in (e) Uredbe,
         ob upoštevanju naslednjega:
         
                     (1)
                  
                  
                     V Uredbi (EU) 2018/1672 je določen sistem kontrole glede gotovine s spremstvom ali brez njega v vrednosti 10 000 EUR ali več, ki se vnaša v Unijo ali iznaša iz nje, za dopolnitev pravnega okvira za preprečevanje pranja denarja in financiranja terorizma iz Direktive (EU) 2015/849 Evropskega parlamenta in Sveta (2).
                  
               
                     (2)
                  
                  
                     Poleg podatkov iz člena 3(2) in člena 4(2) Uredbe (EU) 2018/1672 bi bilo treba v ustrezni obrazec vključiti naslednje specifične podatke za identifikacijo prenašalca, prijavitelja, lastnika, pošiljatelja oziroma prejemnika: osebne identifikacijske številke in spol za fizične osebe, matično in identifikacijsko številko za gospodarske subjekte, ime registra in države registracije za pravne osebe, državo izdaje in datum izdaje za osebne dokumente, telefonsko številko in elektronski naslov kot kontaktne podatke ter referenčno številko in prevozno družbo za vrsto prevoza. Te podatke je treba vključiti, da se zmanjša tveganje napak v zvezi z identiteto in zamud v primeru naknadnega preverjanja, za namene analize tveganja in da se izboljša učinkovitost skupnega okvira za obvladovanje tveganja iz člena 5(4) Uredbe (EU) 2018/1672.
                  
               
                     (3)
                  
                  
                     Za obravnavo primerov, ko je več lastnikov, prejemnikov ali nameravanih prejemnikov ali več različnih vrst gotovine, na obrazcu za prijavo ali obrazcu za razkritje pa ni dovolj prostora, bi bilo treba od prijaviteljev zahtevati, da uporabijo dodatne liste in jih priložijo obrazcu kot njegov sestavni del. Da se zagotovi usklajen pristop v zvezi z izvajanjem nadzora ter obdelavo, posredovanjem in analizo prijav in prijav o razkritju s strani pristojnih organov v vseh državah članicah, je primerno določiti predloge za dodatne liste.
                  
               
                     (4)
                  
                  
                     Da bi pristojni organi lahko posredovali podatke iz člena 10(3) Uredbe (EU) 2018/1672 pristojnim organom drugih držav članic in po potrebi Komisiji, Evropskemu javnemu tožilstvu in Europolu, kadar so pristojni za ukrepanje, bi bilo treba določiti predlogo obrazca za posredovanje takih podatkov. Namen tega obrazca je zagotoviti natančno in enotno zbiranje ter učinkovito posredovanje podatkov, pridobljenih v skladu s členom 5(3), členom 6(1) ali členom 6(2) Uredbe (EU) 2018/1672, in prijav, pridobljenih v skladu s členom 3 ali 4 navedene uredbe, če obstajajo znaki, da je gotovina povezana s kriminalno dejavnostjo. Poleg tega bi bilo treba obrazec uporabljati za posredovanje anonimiziranih podatkov o tveganju in rezultatov analize tveganja iz člena 10(1)(d) navedene uredbe.
                  
               
                     (5)
                  
                  
                     Zaradi različne vsebine podatkov, ki se posredujejo, in različne pogostosti posredovanja bi moral biti obrazec sestavljen iz dveh delov. Prvi del obrazca je namenjen posredovanju podatkov iz točk (a), (b) in (c) člena 10(1) Uredbe. Pristojni organi bi morali kot sestavni del tega obrazca za uradno rabo glede na dejanske okoliščineposredovati tudi prijavo po uradni dolžnosti, sestavljeno v skladu s členom 5(3), evidenco podatkov iz člena 6(1) ali 6(2) Uredbe (EU) 2018/1672 ter prijave in razkritja, pridobljene v skladu s členoma 3 in 4 navedene uredbe, če  obstajajo znaki, da je gotovina povezana s kriminalno dejavnostjo. Za zagotovitev enotnega evidentiranja podatkov v skladu s členom 6(1) ali 6(2) navedene uredbe bi morali pristojni organi tudi uporabljati iste obrazce za evidentiranje potrebnih podatkov. Drugi del obrazca je namenjen rednemu pošiljanju anonimiziranih podatkov o tveganju in rezultatov analize tveganja iz člena 10(1)(d) Uredbe (EU) 2018/1672.
                  
               
                     (6)
                  
                  
                     Za zagotovitev tehničnega prenosa podatkov iz člena 9(1) Uredbe (EU) 2018/1672 s strani pristojnih organov vsake države članice finančni obveščevalni enoti zadevne države članice z elektronskimi sredstvi je treba določiti tehnična pravila za nemoteno izmenjavo podatkov prek carinskega informacijskega sistema (v nadaljnjem besedilu: CIS), vzpostavljenega z Uredbo Sveta (ES) št. 515/97 (3). Cilj teh pravil je zmanjšati upravno breme za države članice. Enaka pravila bi se morala uporabljati za posredovanje podatkov iz člena 10(1)(a), (b) in (c) Uredbe (EU) 2018/1672. Anonimizirani podatki o tveganju in rezultati analize tveganja iz člena 10(1)(d) Uredbe (EU) 2018/1672 bi se prav tako morali posredovati prek CIS v skladu z Uredbo (ES) št. 515/97.
                  
               
                     (7)
                  
                  
                     Da bi pristojnim organom vsake države članice omogočili, da Komisiji posredujejo anonimizirane statistične podatke o prijavah in prijavah o razkritju, kontroli in kršitvah iz člena 18(1)(c) Uredbe (EU) 2018/1672, bi bilo treba določiti pravila. Za namene Uredbe (EU) 2018/1672 bi bilo treba posredovanje zadevnih podatkov Komisiji z elektronskimi sredstvi šteti za zadostno izmenjavo podatkov, ne da bi morali biti podatki v obliki iz člena 16(1)(e) Uredbe (EU) 2018/1672.
                  
               
                     (8)
                  
                  
                     Glede na to, da se Uredba (EU) 2018/1672 uporablja od 3. junija 2021, bi se morala ta uredba uporabljati od istega datuma.
                  
               
                     (9)
                  
                  
                     Kadar je za namene te uredbe potrebna obdelava osebnih podatkov, se ta izvede v skladu s pravom Unije o varstvu osebnih podatkov, ki se uporablja. Za vsako obdelavo osebnih podatkov na podlagi te uredbe se uporabljata uredbi (EU) 2016/679 (4) in (EU) 2018/1725 (5) Evropskega parlamenta in Sveta, kar zadeva obdelavo s strani pristojnih organov držav članic oziroma obdelavo v CIS.
                  
               
                     (10)
                  
                  
                     V skladu s členom 42(1) Uredbe (EU) 2018/1725 je bilo opravljeno posvetovanje z Evropskim nadzornikom za varstvo podatkov, ki je podal mnenje 12. februarja 2021.
                  
               
                     (11)
                  
                  
                     Ukrepi iz te uredbe so v skladu z mnenjem Odbora za kontrolo gotovine, ustanovljenega z Uredbo (EU) 2018/1672 –
                  
               SPREJELA NASLEDNJO UREDBO:
         
            Člen 1
            Obrazec za prijavo
            Obrazec za prijavo iz člena 3(3) Uredbe (EU) 2018/1672 (v nadaljnjem besedilu: obrazec za prijavo) je skladen s predlogo iz dela 1 Priloge I k tej uredbi in se izpolni v skladu z navodili za izpolnjevanje, navedenimi na obrazcu.
         
         
            Člen 2
            Obrazec za razkritje
            Obrazec za razkritje iz člena 4(3) Uredbe (EU) 2018/1672 (v nadaljnjem besedilu: obrazec za razkritje) je skladen s predlogo iz dela 2 Priloge I k tej uredbi in se izpolni v skladu z navodili za izpolnjevanje, navedenimi na obrazcu.
         
         
            Člen 3
            Dodatni listi k obrazcem
            Če na obrazcu za prijavo oziroma razkritje ni dovolj prostora, se uporabijo dodatni listi, kot so določeni v predlogah iz dela 3 oziroma dela 4 Priloge I. Če so obrazcu za prijavo ali razkritje priloženi dodatni listi, se štejejo za njegov sestavni del.
         
         
            Člen 4
            Obrazci za uradno rabo
            
               1.   Pristojni organi za evidentiranje in posredovanje podatkov iz člena 10(1)(a), (b) in (c) Uredbe (EU) 2018/1672 uporabijo obrazec za uradno rabo, kot je določen v predlogi iz dela 1 Priloge II k tej uredbi.
            
            
               2.   Če obveznost prijave gotovine s spremstvom iz člena 3 Uredbe (EU) 2018/1672 ali obveznost razkritja gotovine brez spremstva iz člena 4 navedene uredbe ni izpolnjena in morajo pristojni organi v skladu s členom 5(3) navedene uredbe sestaviti prijavo po uradni dolžnosti, uporabijo predlogo iz dela 1 oziroma 2 Priloge I k tej uredbi in, če je potrebno v skladu s členom 3 te uredbe, predlogo iz dela 3 oziroma 4 navedene priloge. Prijava, sestavljena v skladu s tem odstavkom, se priloži obrazcu za uradno rabo iz odstavka 1 in posreduje skupaj z njim.
            
            
               3.   Če pristojni organi odkrijejo prenašalca z zneskom gotovine, ki je nižji od mejne vrednosti iz člena 3 Uredbe (EU) 2018/1672, in obstajajo znaki, da je gotovina povezana s kriminalno dejavnostjo, za evidentiranje teh podatkov uporabijo predlogo iz dela 1 Priloge I k tej uredbi in, če je potrebno v skladu s členom 3 te uredbe, predlogo iz dela 3 navedene priloge. Evidenca podatkov v skladu s tem odstavkom se priloži obrazcu za uradno rabo iz odstavka 1 in posreduje skupaj z njim.
            
            
               4.   Če pristojni organi ugotovijo, da se v Unijo vnaša ali iz nje iznaša gotovina brez spremstva, katere znesek je nižji od mejne vrednosti iz člena 4 Uredbe (EU) 2018/1672, in da obstajajo znaki, da je gotovina povezana s kriminalno dejavnostjo, za evidentiranje teh podatkov uporabijo predlogo iz dela 2 Priloge I k tej uredbi in, če je potrebno v skladu s členom 3 te uredbe, predlogo iz dela 4 navedene priloge. Evidenca podatkov, pripravljena v skladu s tem odstavkom, se priloži obrazcu za uradno rabo iz odstavka 1 in posreduje skupaj z njim.
            
            
               5.   Če pristojni organi ugotovijo, da za prijavo ali prijavo o razkritju, pridobljeno v skladu s členom 3 ali 4 Uredbe (EU) 2018/1672, obstajajo znaki, da je gotovina povezana s kriminalno dejavnostjo, jo priložijo obrazcu za uradno rabo iz odstavka 1 in posredujejo skupaj z njim.
            
            
               6.   Pristojni organi za evidentiranje anonimiziranih podatkov o tveganju in rezultatov analize tveganja iz člena 10(1)(d) Uredbe (EU) 2018/1672 uporabijo obrazec za uradno rabo za posredovanje anonimiziranih podatkov o tveganju in rezultatov analize tveganja, kot je določen v predlogi iz dela 2 Priloge II k tej uredbi.
            
         
         
            Člen 5
            Izmenjava podatkov prek carinskega informacijskega sistema
            
               1.   Pristojni organi podatke, evidentirane v skladu s členoma 3 in 4, členom 5(3) in členom 6 Uredbe (EU) 2018/1672, vnesejo v carinski informacijski sistem (v nadaljnjem besedilu: CIS) na katerega koli od naslednjih načinov:
               
                           (a)
                        
                        
                           ročno prek spletnega uporabniškega vmesnika CIS;
                        
                     
                           (b)
                        
                        
                           z izvozom podatkov iz nacionalnih sistemov in njihovim uvozom v CIS z uporabo formata podatkov CIS XML;
                        
                     
                           (c)
                        
                        
                           z neposredno povezavo nacionalnih sistemov s CIS prek vmesnika za sisteme, ki je na voljo v CIS.
                        
                     
            
               2.   Pristojni organi posredujejo podatke iz člena 9(1) Uredbe (EU) 2018/1672 finančni obveščevalni enoti države članice, v kateri so bili pridobljeni, z njihovim vnosom v CIS v skladu z odstavkom 1.
            
            
               3.   Pristojni organi posredujejo podatke iz člena 10(1)(a), (b) in (c) Uredbe (EU) 2018/1672 drugim državam članicam z njihovim vnosom v CIS v skladu z odstavkom 1.
            
            
               4.   Pristojni organi posredujejo anonimizirane podatke o tveganju in rezultate analize tveganja iz člena 10(1)(d) Uredbe (EU) 2018/1672 pristojnim organom drugih držav članic elektronsko prek CIS.
            
            
               5.   Pristojni organi dajo podatke iz člena 10(1) Uredbe (EU) 2018/1672 na voljo prejemnikom iz člena 10(2) navedene uredbe z njihovim vnosom v CIS v skladu z odstavkoma 3 oziroma 4 tega člena, če obstajajo znaki, da je gotovina povezana s kriminalno dejavnostjo, ki bi lahko negativno vplivala na finančne interese Unije.
            
            
               6.   Datum elektronskega prenosa v skladu z odstavki 1, 2, 3 in 4 tega člena se šteje za datum posredovanja podatkov za namene člena 9(3) ter člena 10(4) in (5) Uredbe (EU) 2018/1672.
            
         
         
            Člen 6
            Anonimizirani statistični podatki
            
               1.   Vir anonimiziranih statističnih podatkov so prijave, razkritja, prijave po uradni dolžnosti iz člena 5(3) Uredbe (EU) 2018/1672, evidence iz člena 6 navedene uredbe in vsi drugi podatki, ki so na voljo v CIS.
            
            
               2.   Vnos podatkov v CIS na tak način, da so na voljo Komisiji, se šteje za posredovanje ustreznih podatkov, kot je določeno v členu 18(1)(c) Uredbe (EU) 2018/1672.
            
            
               3.   Države članice zagotovijo vnos podatkov o vseh prijavah in prijavah o razkritju, kontrolah in kršitvah v zadevnem referenčnem obdobju v CIS in takoj obvestijo Komisijo, če so podatki v CIS predmet pregleda.
            
         
         
            Člen 7
            Začetek veljavnosti in uporaba
            Ta uredba začne veljati dvajseti dan po objavi v Uradnem listu Evropske unije.
            Uporablja se od 3. junija 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 11. maja 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 284, 12.11.2018, str. 6.
         
            (2)  Direktiva (EU) 2015/849 Evropskega parlamenta in Sveta z dne 20. maja 2015 o preprečevanju uporabe finančnega sistema za pranje denarja ali financiranje terorizma, spremembi Uredbe (EU) št. 648/2012 Evropskega parlamenta in Sveta ter razveljavitvi Direktive 2005/60/ES Evropskega parlamenta in Sveta in Direktive Komisije 2006/70/ES (UL L 141, 5.6.2015, str. 73).
         
            (3)  Uredba Sveta (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje (UL L 82, 22.3.1997, str. 1).
         
            (4)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
         
            (5)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
      
      
         
            PRILOGA I
            DEL 1
            
               
            
               
            
               
            
               
                  NAVODILA ZA IZPOLNJEVANJE
               
            
            
                        
                           SPLOŠNE INFORMACIJE
                        
                        Obveznost prijave gotovine ob vstopu v EU ali izstopu iz nje je del strategije EU za preprečevanje pranja denarja in boj proti financiranju terorizma. Ta obrazec morate izpolniti, če vstopate v EU ali iz nje izstopate in imate pri sebi 10 000 EUR ali več (ali gotovino enake vrednosti v drugih valutah) (člen 3 Uredbe (EU) 2018/1672 Evropskega parlamenta in Sveta).
                        Če se predložijo napačni ali nepopolni podatki ali če se gotovina ne da na razpolago za namene kontrole, se šteje, da prenašalec ni izpolnil svoje obveznosti in se mu lahko naložijo sankcije v skladu z veljavno nacionalno zakonodajo.
                        Podatke in osebne podatke evidentirajo in obdelajo pristojni organi ter jih dajo na voljo finančni obveščevalni enoti (FIU) v skladu s členom 9 Uredbe (EU) 2018/1672. V primerih iz členov 10 in 11 navedene uredbe bodo podatki na voljo tudi tam navedenim organom. Pristojni organi države članice, v kateri je predložena prijava, delujejo kot upravljavci pridobljenih osebnih podatkov in osebne podatke, pridobljene v skladu s členom 13 Uredbe (EU) 2018/1672, hranijo pet let. Obdelava osebnih podatkov se izvaja samo za namene preprečevanja kriminalnih dejavnosti in boja proti njim. Za popolne informacije, tudi o vaših pravicah, glejte priloženo izjavo o varstvu osebnih podatkov/povezavo do spletnih informacij države članice o varstvu podatkov.
                        
                           POJASNILA UPORABLJENIH IZRAZOV V SKLADU Z UREDBO (EU) 2018/1672
                        
                        
                           Prenašalec pomeni vsako fizično osebo, ki vstopa v EU ali izstopa iz nje in na sebi, v prtljagi ali v prevoznem sredstvu prenaša gotovino.
                        
                           Valuta pomeni bankovce in kovance, ki so v obtoku kot plačilno sredstvo ali so bili v obtoku kot plačilno sredstvo in se lahko prek finančnih institucij ali centralnih bank še vedno zamenjajo za bankovce in kovance, ki so v obtoku kot plačilno sredstvo.
                        
                           Prenosljivi instrumenti, ki se glasijo na prinosnika, pomenijo instrumente, ki niso valuta in ki imetnikom dajejo pravico, da ob njihovi predložitvi zahtevajo finančni znesek brez dokazovanja svoje identitete ali upravičenosti do navedenega zneska. Ti instrumenti so:
                        
                                    (a)
                                 
                                 
                                    potovalni čeki [in]
                                 
                              
                                    (b)
                                 
                                 
                                    čeki, zadolžnice ali denarna nakazila, ki se glasijo na prinosnika, podpisani, vendar brez navedbe imena prejemnika plačila, indosirani brez omejitev, izdani v korist fiktivnega prejemnika ali v drugih oblikah, ki dopuščajo prenos naslova ob predaji.
                                 
                              
                           
                              Blago, ki se uporablja kot visoko likviden hranilec vrednosti
                           
                        
                        
                                    (a)
                                 
                                 
                                    kovanci z vsebnostjo zlata najmanj 90 % [in]
                                 
                              
                                    (b)
                                 
                                 
                                    naložbeno zlato, na primer v obliki palic, zrn ali kep, z vsebnostjo zlata najmanj 99,5 %.
                                 
                              
                  
                        •
                     
                     
                        
                           Izpolniti je treba vsa polja v obrazcu. Polja, označena z zvezdico (*), je treba izpolniti, če so zadevni podatki relevantni in če so na voljo.
                        
                     
                  
                        •
                     
                     
                        
                           Vse dele obrazca, ki so v beli barvi, je treba izpolniti z velikimi tiskanimi črkami in temnim črnilom. V obrazcu ne sme biti prečrtanih ali popravljenih besed ali drugih sprememb.
                        
                     
                  
                        •
                     
                     
                        
                           Del obrazca, ki je označen z „za uradno rabo“, mora ostati prazen.
                        
                     
                  
                        •
                     
                     
                        
                           Po potrebi je treba vnesti osebno identifikacijsko številko (tj. osebno davčno številko, številko socialnega zavarovanja ali drugo edinstveno osebno identifikacijsko številko), naslov, poštno številko, telefonsko številko in elektronski naslov. Če kateri od teh podatkov ni relevanten, vnesite „n.r.“.
                        
                     
                  
                        •
                     
                     
                        
                           Če sta na voljo, je treba vnesti identifikacijsko številko za DDV ter registracijsko in identifikacijsko številko gospodarskega subjekta (številka EORI – edinstvena številka, ki velja v vsej EU in jo dodeli carinski organ države članice gospodarskim subjektom, vključenim v carinske dejavnosti). Če nista na voljo, vnesite „n.r.“.
                        
                     
                  
                        •
                     
                     
                        
                           Če prenašalcu podatki niso znani, navedite „ni znano“.
                        
                     
                  
                        •
                     
                     
                        
                           Obrazec je treba izpolniti v enem od uradnih jezikov EU, ki ga dopuščajo pristojni organi države članice, v kateri je predložena prijava.
                        
                     
                  
               
                  Oddelek 1: Vstop v EU ali izstop iz nje
               
            
            Označite, ali prenašalec vstopa v EU ali izstopa iz nje. Prijava pri vstopu in izstopu je potrebna tudi pri tranzitu prek EU.
            
               
                  Oddelek 2: Podatki o prenašalcu gotovine
               
            
            V ta oddelek je treba vnesti osebne podatke prenašalca, kot so navedeni na njegovem osebnem dokumentu.
            Če prenašalec gotovine ni poslovno sposoben in ne more podpisati prijave, predloži prijavo njegov pravni zastopnik.
            
               
                  Oddelek 3: Podatki o prevozu
               
            
            Navesti je treba podatke o državi prvega odhoda, državi končnega namembnega kraja in prevoznem sredstvu. Po potrebi je treba navesti podatke o državi ali državah tranzita, prek katerih prenašalec prenaša gotovino, in prevozni družbi.
            
                        —
                     
                     
                        Če v EU vstopate ali iz nje izstopate z zrakoplovom, označite okence „Zračni prevoz“. Navesti je treba vrsto zrakoplova (komercialni let, zasebno letalo, drugo). V polju „Referenčna številka“ je treba navesti številko leta ali registrsko številko zrakoplova (v primeru zasebnega letala).
                     
                  
                        —
                     
                     
                        Če v EU vstopate ali iz nje izstopate po morju ali reki, označite okence „Morski/rečni prevoz“. Navesti je treba vrsto plovila (trgovsko plovilo, jahta ali drugo). V polju „Referenčna številka“ je treba navesti ime plovila, v polju „Prevozna družba“ pa podatke o ladijski družbi.
                     
                  
                        —
                     
                     
                        Če v EU vstopate ali iz nje izstopate s katero koli vrsto motornega cestnega vozila, označite okence „Cestni prevoz“. Navesti je treba vrsto cestnega prevoza (tovornjak, avtomobil, avtobus, drugo). V polju „Referenčna številka“ je treba navesti oznako države in številko registrske tablice vozila.
                     
                  
                        —
                     
                     
                        Če v EU vstopate ali iz nje izstopate z vlakom, označite okence „Železniški prevoz“. V polju „Referenčna številka“ je treba navesti številko vlaka, v polju „Prevozna družba“ pa podatke o železniškem prevozniku.
                     
                  
                        —
                     
                     
                        Če ne ustreza nobena od naštetih vrst prevoza, označite okence „Drugo“ in navedite vrsto prevoza (npr. peš, s kolesom).
                     
                  
               
                  Oddelek 4: Podatki o gotovini
               
            
            V tem oddelku je treba navesti skupni znesek gotovine, ki jo prenaša prenašalec. Pojem „gotovina“ je opredeljen pod „Splošnimi informacijami“. Označiti je treba vsaj eno od možnosti: [(i) valuta, (ii) prenosljivi instrumenti, ki se glasijo na prinosnika, ali (iii) blago, ki se uporablja kot visoko likviden hranilec vrednosti].
            Če na obrazcu za prijavo ni dovolj prostora, je treba za vnos podatkov o gotovini uporabiti dodatne liste. Vsi predloženi podatki predstavljajo eno prijavo, vsi dodatni listi pa morajo biti oštevilčeni in podpisani.
            
               
                  Oddelek 5: Ekonomski izvor in nameravana uporaba gotovine
               
            
            
               Pododdelek 5.A o ustreznem ekonomskem izvoru je treba izpolniti vedno, kadar je prenašalec edini lastnik ali kadar je lastnik samo eden.
            
               Pododdelek 5.B o nameravani uporabi gotovine je treba izpolniti vedno, kadar je prenašalec tudi edini lastnik in edini nameravani prejemnik ali kadar je prejemnik samo eden.
            V vsakem od pododdelkov se lahko označi več odgovorov. Če ne ustreza nobena od danih možnosti, označite okence „Drugo“ in navedite podrobnosti.
            Če je več lastnikov ali nameravanih prejemnikov, je treba za vnos ustreznih podatkov o ekonomskem izvoru in nameravani uporabi gotovine s strani lastnikov in/ali nameravanih prejemnikov uporabiti dodatne liste, kot je navedeno spodaj. V tem primeru označite okence „Drugo“ in vnesite „dodatni listi“.
            
               
                  Oddelek 6: Lastnik gotovine
               
            
            
               Samo en lastnik
            
            Če je prenašalec edini lastnik gotovine, označite ustrezno okence in skočite na oddelek 7.
            Če prenašalec ni edini lastnik, označite, ali je edini lastnik druga fizična oseba ali pravna oseba. Izpolniti je treba pododdelek 6.A (za fizično osebo) ali pododdelek 6.B (za pravno osebo), nato pa nadaljevati z oddelkom 7. Če je prenašalec fizična oseba, je treba vnesti osebne podatke, kot so navedeni na njegovem osebnem dokumentu.
            
               Več lastnikov
            
            Če je lastnikov več, je treba v ustrezno polje vnesti njihovo skupno število. Za vsakega dodatnega lastnika je treba izpolniti ločen dodatni list, vnesti pa je treba njegove podatke, znesek gotovine, ki je v njegovi lasti, in njeno nameravano uporabo. Če je prenašalec eden od lastnikov, je treba tudi zanj izpolniti dodatni list ter pri tem navesti znesek gotovine, ki je v njegovi lasti, ekonomski izvor te gotovine in njeno nameravano uporabo. Vsi predloženi podatki predstavljajo eno prijavo, vsi dodatni listi pa morajo biti oštevilčeni in podpisani.
            
               
                  Oddelek 7: Nameravani prejemnik gotovine
               
            
            
               Nameravani prejemnik je samo eden
            
            Označite, ali je prenašalec edini nameravani prejemnik gotovine. Če je tako, označite ustrezno okence in skočite na oddelek 8.
            Če prenašalec ni edini nameravani prejemnik, označite, ali je edini nameravani prejemnik druga fizična oseba ali pravna oseba. Podatke je treba vnesti v pododdelek 7.A (za fizično osebo) ali pododdelek 7.B (za pravno osebo), nato pa nadaljevati z oddelkom 8. V primeru fizične osebe je treba vnesti osebne podatke, kot so navedeni na njenem osebnem dokumentu.
            
               Več nameravanih prejemnikov
            
            Če je nameravanih prejemnikov več, je treba v ustrezno polje vpisati njihovo skupno število. Za vsakega nameravanega prejemnika je treba izpolniti ločen dodatni list, vnesti pa je treba njegove podatke, znesek gotovine, ki jo bo prejel, in njeno nameravano uporabo. Če je prenašalec eden od nameravanih prejemnikov, je treba tudi zanj izpolniti dodatni list ter pri tem navesti znesek gotovine, ki jo prejme, in njeno nameravano uporabo. Vsi predloženi podatki predstavljajo eno prijavo, vsi dodatni listi pa morajo biti oštevilčeni in podpisani.
            
               
                  Oddelek 8: Podpis
               
            
            Vnesite datum, kraj in ime in podpišite obrazec za prijavo. Vnesite skupno število uporabljenih dodatnih listov. Če niste uporabili dodatnih listov, vnesite nič (0). Prenašalec lahko z označbo ustreznega okenca zahteva overjeno kopijo prijave.
            DEL 2
            
               
            
               
            
               
            
               
            
               
            
               
                  NAVODILA ZA IZPOLNJEVANJE
               
            
            
                        
                           SPLOŠNE INFORMACIJE
                        
                        Obveznost razkritja gotovine ob vstopu v EU ali izstopu iz nje na zahtevo je del strategije EU za preprečevanje pranja denarja in boj proti financiranju terorizma. Obrazec za razkritje je treba izpolniti, če se v EU vnaša ali iz nje iznaša gotovina brez spremstva v vrednosti 10 000 EUR ali več (ali gotovina enake vrednosti v drugih valutah) in pristojni organi države članice, prek katere se gotovina vnaša v EU ali iz nje iznaša, od pošiljatelja ali prejemnika gotovine ali njunega zastopnika, odvisno od primera, zahtevajo, da poda prijavo o razkritju v roku 30 dni (člen 4 Uredbe (EU) 2018/1672 Evropskega parlamenta in Sveta).
                        Če prijava o razkritju ni predložena v 30 dneh, če se predložijo napačni ali nepopolni podatki ali če se gotovina ne da na razpolago za namene kontrole, se šteje, da prijavitelj ni izpolnil svoje obveznosti in se mu lahko naložijo sankcije v skladu z veljavno nacionalno zakonodajo.
                        Podatke in osebne podatke evidentirajo in obdelajo pristojni organi ter jih dajo na voljo finančni obveščevalni enoti (FIU) v skladu s členom 9 Uredbe (EU) 2018/1672. V primerih iz členov 10 in 11 navedene uredbe bodo podatki na voljo tudi tam navedenim organom. Pristojni organi države članice, v kateri je predložena prijava o razkritju, delujejo kot upravljavci pridobljenih osebnih podatkov in osebne podatke, pridobljene v skladu s členom 13 Uredbe (EU) 2018/1672, hranijo pet let. Obdelava osebnih podatkov se izvaja samo za namene preprečevanja kriminalnih dejavnosti in boja proti njim. Za popolne informacije, tudi o vaših pravicah, glejte priloženo izjavo o varstvu osebnih podatkov/povezavo do spletnih informacij države članice o varstvu podatkov.
                        
                           POJASNILA UPORABLJENIH IZRAZOV V SKLADU Z UREDBO (EU) 2018/1672
                        
                        
                           Valuta pomeni bankovce in kovance, ki so v obtoku kot plačilno sredstvo ali so bili v obtoku kot plačilno sredstvo in se lahko prek finančnih institucij ali centralnih bank še vedno zamenjajo za bankovce in kovance, ki so v obtoku kot plačilno sredstvo.
                        
                           Prenosljivi instrumenti, ki se glasijo na prinosnika, pomenijo instrumente, ki niso valuta in ki imetnikom dajejo pravico, da ob njihovi predložitvi zahtevajo finančni znesek brez dokazovanja svoje identitete ali upravičenosti do navedenega zneska. Ti instrumenti so:
                        
                                    (a)
                                 
                                 
                                    potovalni čeki [in]
                                 
                              
                                    (b)
                                 
                                 
                                    čeki, zadolžnice ali denarna nakazila, ki se glasijo na prinosnika, podpisani, vendar brez navedbe imena prejemnika plačila, indosirani brez omejitev, izdani v korist fiktivnega prejemnika ali v drugih oblikah, ki dopuščajo prenos naslova ob predaji.
                                 
                              
                           
                              Blago, ki se uporablja kot visoko likviden hranilec vrednosti:
                           
                        
                        
                                    (a)
                                 
                                 
                                    kovanci z vsebnostjo zlata najmanj 90 % [in]
                                 
                              
                                    (b)
                                 
                                 
                                    naložbeno zlato, na primer v obliki palic, zrn ali kep, z vsebnostjo zlata najmanj 99,5 %.
                                 
                              
                  
                        •
                     
                     
                        
                           Izpolniti je treba vsa polja v obrazcu. Polja, označena z zvezdico (*), je treba izpolniti, če so zadevni podatki relevantni in če so na voljo.
                        
                     
                  
                        •
                     
                     
                        
                           Vse dele obrazca, ki so v beli barvi, je treba izpolniti z velikimi tiskanimi črkami in temnim črnilom. V obrazcu ne sme biti prečrtanih ali popravljenih besed ali drugih sprememb.
                        
                     
                  
                        •
                     
                     
                        
                           Del obrazca, ki je označen z „za uradno rabo“, mora ostati prazen.
                        
                     
                  
                        •
                     
                     
                        
                           Po potrebi je treba vnesti osebno identifikacijsko številko (tj. osebno davčno številko, številko socialnega zavarovanja ali drugo edinstveno osebno identifikacijsko številko), naslov, poštno številko, telefonsko številko in elektronski naslov. Če kateri od teh podatkov ni relevanten, vnesite „n.r.“.
                        
                     
                  
                        •
                     
                     
                        
                           Če sta na voljo, je treba vnesti identifikacijsko številko za DDV in registracijsko in identifikacijsko številko gospodarskega subjekta (številka EORI – edinstvena številka, ki velja v vsej EU in jo dodeli carinski organ države članice gospodarskim subjektom, vključenim v carinske dejavnosti). Če nista na voljo, vnesite „n.r.“.
                        
                     
                  
                        •
                     
                     
                        
                           Če prijavitelju podatki niso znani, navedite „ni znano“.
                        
                     
                  
                        •
                     
                     
                        
                           Obrazec je treba izpolniti v enem od uradnih jezikov EU, ki ga dopuščajo pristojni organi države članice, v kateri je predložena prijava.
                        
                     
                  
               
                  Oddelek 1: Vnos v EU ali iznos iz nje
               
            
            Označite, ali se gotovina vnaša v EU ali iznaša iz nje.
            
               
                  Oddelek 2: Podatki o prijavitelju
               
            
            V ta oddelek je treba vnesti osebne podatke prijavitelja, kot so navedeni na njegovem osebnem dokumentu.
            Če prijavitelj ni poslovno sposoben in ne more podpisati razkritja, predloži razkritje njegov pravni zastopnik.
            
               
                  Oddelek 3: Podatki o gotovini
               
            
            V tem oddelku je treba navesti skupni znesek gotovine, za katero se zahteva razkritje. Pojem „gotovina“ je opredeljen pod „Splošnimi informacijami“. Označiti je treba vsaj eno od možnosti: [(i) valuta, (ii) prenosljivi instrumenti, ki se glasijo na prinosnika, ali (iii) blago, ki se uporablja kot visoko likviden hranilec vrednosti].
            Če na obrazcu za razkritje ni dovolj prostora, je treba za vnos podatkov o gotovini uporabiti dodatne liste. Vsi predloženi podatki predstavljajo eno razkritje, vsi dodatni listi pa morajo biti oštevilčeni in podpisani.
            
               
                  Oddelek 4: Povezava z gotovino brez spremstva
               
            
            Označite ustrezna okenca za opredelitev statusa prijavitelja in njegove povezave z gotovino. Označite lahko več okenc.
            
               
                  Oddelek 5: Pošiljatelj gotovine
               
            
            Podatke o pošiljatelju gotovine je treba vnesti v ta oddelek, če prijavitelj ni pošiljatelj gotovine. Označite, ali je pošiljatelj fizična ali pravna oseba. Podatke o pošiljatelju je treba vnesti v pododdelek 5.A (za fizično osebo) ali pododdelek 5.B (za pravno osebo). Če je pošiljatelj fizična oseba, je treba vnesti osebne podatke, kot so navedeni na njegovem osebnem dokumentu.
            
               
                  Oddelek 6: Prejemnik ali nameravani prejemnik gotovine
               
            
            
               Samo en prejemnik
            
            Če prijavitelj ni edini prejemnik gotovine, je treba v ta oddelek vnesti podatke o prejemniku ali nameravanem prejemniku gotovine.
            Označite, ali je prejemnik gotovine samo eden in ali gre za fizično ali pravno osebo. Podatke o edinem prejemniku je treba vnesti v pododdelek 6.A (za fizično osebo) ali pododdelek 6.B (za pravno osebo). Če je prejemnik ali nameravani prejemnik fizična oseba, je treba vnesti osebne podatke, kot so navedeni na njegovem osebnem dokumentu.
            
               Več prejemnikov ali nameravanih prejemnikov
            
            Če je prejemnikov ali nameravanih prejemnikov več, je treba v ustrezno polje vpisati njihovo skupno število. Za vsakega dodatnega prejemnika ali nameravanega prejemnika je treba izpolniti ločen dodatni list, vnesti pa je treba njegove podatke, znesek gotovine, ki jo bo prejel, in njeno nameravano uporabo. Vsi predloženi podatki predstavljajo eno razkritje, vsi dodatni listi pa morajo biti oštevilčeni in podpisani.
            
               
                  Oddelek 7: Lastnik gotovine
               
            
            
               Samo en lastnik
            
            Če edini lastnik gotovine ni pošiljatelj ali edini prejemnik gotovine, je treba njegove podatke vnesti v ta oddelek.
            Označite, ali je lastnik gotovine samo eden in ali gre za fizično ali pravno osebo. Podatke o edinem lastniku je treba vnesti v pododdelek 7.A (za fizično osebo) ali pododdelek 7.B (za pravno osebo). Če je lastnik fizična oseba, je treba vnesti osebne podatke, kot so navedeni na njegovem osebnem dokumentu.
            
               Več lastnikov
            
            Če je lastnikov več, je treba v ustrezno polje vnesti njihovo skupno število. Za vsakega dodatnega lastnika je treba izpolniti ločen dodatni list, vnesti pa je treba njegove podatke, znesek gotovine, ki jo ima v lasti, njen ekonomski izvor in njeno nameravano uporabo. Vsi predloženi podatki predstavljajo eno razkritje, vsi dodatni listi pa morajo biti oštevilčeni in podpisani.
            
               
                  Oddelek 8: Ekonomski izvor in nameravana uporaba gotovine
               
            
            
               Pododdelek 8.A je treba izpolniti vedno, kadar je lastnik samo eden, in navesti ustrezen ekonomski izvor.
            
               Pododdelek 8.B je treba izpolniti vedno, kadar je prejemnik samo eden, in navesti nameravano uporabo gotovine.
            V vsakem od pododdelkov se lahko označi več odgovorov. Če ne ustreza nobena od danih možnosti, označite okence „Drugo“ in navedite podrobnosti.
            Če je več lastnikov ali prejemnikov (ali nameravanih prejemnikov), je treba za vnos podatkov o ekonomskem izvoru in nameravani uporabi gotovine za lastnike in/ali prejemnike (ali nameravane prejemnike) uporabiti dodatne liste, kot je navedeno zgoraj. V tem primeru označite okence „Drugo“ in vnesite „dodatni listi“.
            
               
                  Oddelek 9: Podpis
               
            
            Vnesite datum, kraj in ime in podpišite razkritje. Vnesite skupno število uporabljenih dodatnih listov. Če niste uporabili dodatnih listov, vnesite nič (0). Prijavitelj lahko z označbo ustreznega okenca zahteva overjeno kopijo razkritja.
            DEL 3
            
               
            
               
            
               
                  NAVODILA ZA IZPOLNJEVANJE
               
            
            
               Splošne informacije
            
            Veljajo navodila za izpolnjevanje obrazca za prijavo gotovine.
            
               
                  Oddelek A: Številka dodatnega lista
               
            
            Dodatni listi morajo biti oštevilčeni z zaporednimi številkami (tj. 1 za prvi dodatni list, 2 za drugega itd.).
            Na drugi strani obrazca za prijavo gotovine navedite skupno število uporabljenih dodatnih listov.
            
               
                  Oddelek B: Podatki o dodatnem listu
               
            
            Navedite razlog za izpolnitev dodatnega lista. Označi se lahko samo en odgovor. Če je možnih več odgovorov, za vsak odgovor izpolnite ločen dodatni list.
            
                         
                     
                     
                        B.1 „Podatki o gotovini“ – nadaljevanje: To možnost izberite samo, če v oddelku 4 „Podatki o gotovini“ na obrazcu za prijavo ni dovolj prostora, da bi lahko navedli vso gotovino. Izpolnite oddelek C in preskočite oddelka D in E.
                     
                  
                         
                     
                     
                        B.2 Prenašalec je lastnik in nameravani prejemnik dela gotovine: To možnost izberite, če je prenašalec tudi lastnik in nameravani prejemnik dela gotovine. Za vsakega drugega lastnika in nameravanega prejemnika je treba izpolniti ločen dodatni list.
                        V oddelku C navedite znesek gotovine v lasti in znesek gotovine, ki se prejme.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti prenašalca.
                     
                  
                         
                     
                     
                        B.3 Prenašalec je lastnik dela gotovine: To možnost izberite, če je prenašalec tudi lastnik dela gotovine. Za vsakega drugega lastnika je treba izpolniti ločen dodatni list.
                        V oddelku C navedite znesek gotovine, ki je v lasti prenašalca.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti prenašalca.
                     
                  
                         
                     
                     
                        B.4 Prenašalec je nameravani prejemnik dela gotovine: To možnost izberite, če je prenašalec tudi nameravani prejemnik dela gotovine. Za vsakega drugega nameravanega prejemnika je treba izpolniti ločen dodatni list.
                        V oddelku C navedite znesek gotovine, ki jo prejme prenašalec.
                        V pododdelku D.2 navedite nameravano uporabo gotovine, ki jo prejme prenašalec.
                     
                  
                         
                     
                     
                        B.5 Drug lastnik, ki je tudi nameravani prejemnik dela gotovine (razen prenašalca): To možnost izberite, če je lastnikov več in so vsi tudi nameravani prejemniki gotovine. Za vsakega drugega lastnika, ki je tudi nameravani prejemnik gotovine, je treba izpolniti ločen dodatni list.
                        V oddelku C navedite znesek gotovine, ki jo ima v lasti in ki jo prejme lastnik in nameravani prejemnik.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti lastnika in nameravanega prejemnika.
                        Podatke o lastniku in nameravanem prejemniku je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
                         
                     
                     
                        B.6 Lastnik dela gotovine (razen prenašalca): To možnost izberite, če je več lastnikov. Za vsakega drugega lastnika je treba izpolniti ločen dodatni list.
                        V oddelku C navedite znesek gotovine, ki je v lasti lastnika.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti lastnika.
                        Podatke o lastniku je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
                         
                     
                     
                        B.7 Nameravani prejemnik dela gotovine (razen prenašalca): To možnost izberite, če je več nameravanih prejemnikov. Za vsakega nameravanega prejemnika je treba izpolniti ločen dodatni list.
                        V oddelku C navedite znesek gotovine, ki jo prejme nameravani prejemnik.
                        V pododdelku D.2 navedite nameravano uporabo gotovine, ki jo prejme nameravani prejemnik.
                        Podatke o nameravanem prejemniku je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
               
                  Oddelek C: Podatki o gotovini
               
            
            Pojem „gotovina“ je pojasnjen v oddelku „Splošne informacije“ navodil za izpolnjevanje prijave gotovine.
            
               
                  Oddelek D: Ekonomski izvor in nameravana uporaba gotovine
               
            
            Označite ustrezna okenca za ekonomski izvor in nameravano uporabo gotovine, kot je navedeno v oddelku B. Označite lahko več odgovorov. Če ne ustreza nobena od danih možnosti, označite okence „Drugo“ in navedite podrobnosti.
            
               
                  Oddelek E: Vključene osebe
               
            
            Vnesite osebne podatke vključenih oseb. Te osebe so lahko fizične ali pravne osebe. Označite ustrezno okence in izpolnite podatke.
            
               
                  Oddelek F: Podpis
               
            
            Vnesite datum, kraj in ime. Podpišite dodatni list in ga priložite glavnemu obrazcu za prijavo gotovine. Vsi navedeni podatki predstavljajo eno prijavo.
            DEL 4
            
               
            
               
            
               
                  NAVODILA ZA IZPOLNJEVANJE
               
            
            
               Splošne informacije
            
            Veljajo navodila za izpolnjevanje obrazca za prijavo o razkritju gotovine.
            
               
                  Oddelek A: Številka dodatnega lista
               
            
            Dodatni listi morajo biti oštevilčeni z zaporednimi številkami (tj. 1 za prvi dodatni list, 2 za drugega itd.).
            Na drugi strani obrazca za prijavo o razkritju gotovine navedite skupno število uporabljenih dodatnih listov.
            
               
                  Oddelek B: Podatki o dodatnem listu
               
            
            Navedite razlog za izpolnitev dodatnega lista. Označi se lahko samo en odgovor. Če je možnih več odgovorov, za vsak odgovor izpolnite ločen dodatni list.
            
                         
                     
                     
                        B.1 „Podatki o gotovini“ – nadaljevanje: To možnost izberite samo, če v oddelku 3 „Podatki o gotovini“ na obrazcu za prijavo o razkritju ni dovolj prostora, da bi lahko navedli vso gotovino. Izpolnite oddelek C in preskočite oddelka D in E.
                     
                  
                         
                     
                     
                        B.2 Pošiljatelj in lastnik dela gotovine: To možnost izberite samo, če je lastnikov gotovine več, eden od njih pa je tudi pošiljatelj gotovine. Za vsakega lastnika je treba izpolniti ločen dodatni list.
                        V oddelku C navedite znesek gotovine, ki je v lasti pošiljatelja.
                        V pododdelkih D.1 in D.2 navedite ekonomski izvor in nameravano uporabo zneska gotovine, ki je v lasti pošiljatelja.
                     
                  
                         
                     
                     
                        B.3 Edini prejemnik in lastnik dela gotovine: To možnost izberite, če je lastnikov več, eden od njih pa je tudi edini prejemnik gotovine. Za vsakega dodatnega lastnika je treba izpolniti ločen dodatni list.
                        V oddelku C navedite znesek gotovine, ki je v lasti edinega prejemnika.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti edinega prejemnika.
                     
                  
                         
                     
                     
                        B.4 Prejemnik ali nameravani prejemnik, ki je lastnik dela gotovine: To možnost izberite, če je več lastnikov, ki so tudi prejemniki (ali nameravani prejemniki) gotovine. Za vsakega dodatnega lastnika in/ali prejemnika (ali nameravanega prejemnika) je treba izpolniti ločen dodatni list.
                        V oddelku C navedite znesek gotovine, ki jo ima v lasti in ki jo prejme prejemnik.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti lastnika in prejemnika (ali nameravanega prejemnika).
                        Podatke o lastniku, ki je tudi prejemnik (ali nameravani prejemnik), je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
                         
                     
                     
                        B.5 Lastnik dela gotovine: To možnost izberite, če je več lastnikov. Za vsakega lastnika je treba izpolniti ločen dodatni list.
                        V oddelku C navedite znesek gotovine, ki je v lasti lastnika.
                        V pododdelkih D.1 in D.2 navedite ekonomski izvor in nameravano uporabo gotovine, ki je v lasti lastnika.
                        Podatke o lastniku je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
                         
                     
                     
                        B.6 Prejemnik ali nameravani prejemnik dela gotovine: To možnost izberite, če je več prejemnikov (ali nameravanih prejemnikov). Za vsakega prejemnika (ali nameravanega prejemnika) je treba izpolniti ločen dodatni list.
                        V oddelku C navedite znesek gotovine, ki jo prejme prejemnik (ali nameravani prejemnik).
                        V pododdelku D.2 navedite nameravano uporabo gotovine, ki jo prejme prejemnik (ali nameravani prejemnik).
                        Podatke o nameravanem prejemniku je treba navesti v pododdelku E.1, če gre za fizično osebo, ali pododdelku E.2, če gre za pravno osebo.
                     
                  
               
                  Oddelek C: Podatki o gotovini
               
            
            Pojem „gotovina“ je pojasnjen v oddelku „Splošne informacije“ navodil za izpolnjevanje prijave o razkritju gotovine.
            
               
                  Oddelek D: Ekonomski izvor in nameravana uporaba gotovine
               
            
            Označite ustrezna okenca za ekonomski izvor in nameravano uporabo gotovine, kot je navedeno v oddelku B. Označite lahko več odgovorov. Če ne ustreza nobena od danih možnosti, označite okence „Drugo“ in navedite podrobnosti.
            
               
                  Oddelek E: Vključene osebe
               
            
            Vnesite osebne podatke vključenih oseb. Te osebe so lahko fizične ali pravne osebe. Označite ustrezno okence in izpolnite podatke.
            
               
                  Oddelek F: Podpis
               
            
            Vnesite datum, kraj in ime. Podpišite dodatni list in ga priložite glavnemu obrazcu za prijavo o razkritju gotovine. Vsi navedeni podatki predstavljajo eno prijavo o razkritju.
         
      
      
         
            PRILOGA II
            DEL 1
            
               
            DEL 2
            
               Obrazec za izmenjavo anonimiziranih podatkov o tveganju in rezultatov analize tveganja v skladu s členom 10(1)(d) Uredbe (EU) 2018/1672
            
            
               
            
               
            
               
            
               
            
               
                  NAVODILA ZA IZPOLNJEVANJE
               
            
            Ta obrazec je treba izpolniti in posredovati vsakih šest mesecev v skladu s členom 10(1)(d) in 10(5) Uredbe (EU) 2018/1672 o kontroli gotovine, ki se vnaša v Unijo ali iznaša iz nje. Vključevati mora podatke, ki po mnenju države članice vodijo do pomembnih ugotovitev ali zagotavljajo znatno dodano vrednost pri obvladovanju tveganja, kadar bi lahko grožnja predstavljala veliko tveganje drugje v EU.
            
               
                  Del A
               
            
            Navedite državo članico, ki posreduje podatke, ustrezni pristojni organ in elektronski naslov.
            Referenčna številka naj bo v naslednji obliki: država članica, leto, A (za prvi semester) ali B (za drugi semester).
            Vnesite datum in referenčno obdobje.
            Navedite, ali država članica posreduje anonimizirane podatke o tveganju in rezultate analize tveganja za referenčno obdobje. Če ne, je treba v carinski informacijski sistem (CIS) naložiti samo del A.
            Vnesite skupno število poslanih strani (vključno z delom A).
            
               
                  Del B
               
            
            V tem delu je treba navesti anonimizirane podatke o tveganju in rezultate analize tveganja, ki jih ni mogoče pridobiti neposredno prek CIS na podlagi posameznih primerov.
            Navedite, ali se podatki nanašajo na gotovino s spremstvom ali brez spremstva.
            Navedite, ali je opažen nov trend ali vzorec, ki se ponavlja, in navedite dodatne podatke.
            
               Nov trend pomeni nedavno opaženo spremembo ali splošno težnjo na področju fizičnega gibanja gotovine.
            
               Opažen vzorec, ki se ponavlja, pomeni vzorec ali zaporedje, ki se ponavlja. Navedite, ali so bili primeri, o katerih se poroča, rezultat kontrole na podlagi tveganja ali naključnega pregleda.
            
               Kontrole na podlagi tveganja pomeni kontrole, ki temeljijo na merilih tveganja v zvezi z gibanjem gotovine, zlasti analizi tveganja z uporabo tehnik obdelave podatkov, z namenom prepoznavanja in ocenjevanja tveganj ter oblikovanja potrebnih protiukrepov na podlagi meril, oblikovanih na nacionalni ravni in ravni Unije in, kadar so na voljo, na mednarodni ravni.
            
               Naključni pregledi pomenijo preglede, ki ne temeljijo na merilih tveganja v zvezi z gibanjem gotovine.
            Navedite podatke o primeru/primerih (npr. poseben način delovanja v podobnih primerih, podrobni podatki o prikrivanju itd.), podatke o vrsti gotovine (npr. bankovci visoke vrednosti itd.) in vse druge anonimizirane podatke, za katere se šteje, da jih je pomembno izmenjati.
            Navedite, ali so priložene slike, in njihovo število.
            Del B se lahko po potrebi izpolni večkrat za isto referenčno obdobje.
            
               
                  Del C
               
            
            Del C je treba izpolniti, če je država članica v referenčnem obdobju izvedla projekt, osredotočen na tveganje, na področju kontrole gotovine.
            Opišite projekt, ki je bil izveden.
            Navedite podrobnejše podatke o primeru, ugotovitve in morebitne pripombe (npr. glede obdobja, sredstev (npr. psi sledniki, skeniranje), obsega kontrol itd.).
            
            Vnesite podatke o vzorčnem primeru, če se vam zdi potrebno.
            Navedite, ali je bil vzorčni primer rezultat kontrole na podlagi tveganja ali naključnega pregleda.
            Navedite, ali so priložene slike, in njihovo število.
            Del C se lahko glede na število izvedenih projektov po potrebi izpolni večkrat za isto referenčno obdobje.
            
               
                  Del D
               
            
            Navedite podatke, za katere menite, da jih je treba posredovati, vendar jih ni mogoče vključiti v del B ali C.
            Navedite, ali so priložene slike, in njihovo število.